Japanse man tereggestel ná massamoordTomohiro Kato (Foto: Twitter) ’n 39-jarige man is Dinsdag in die Japanse hoofstad tereggestel agt jaar nadat hy ter dood veroordeel is. Hy het in 2008 sewe mense om die lewe gebring. BBC en Sky News berig Tomohiro Kato het een van die skokkendste massamoorde in Japan se onlangse geskiedenis gepleeg. Hy was 25 toe hy met ’n tweetonvragmotor in ŉ skare voetgangers in die Akihabara-winkeldistrik ingeploeg het en die lewe van drie mense geëis het. Hy het daarna verbygangers met ŉ dolk gesteek en só die dood van vier veroorsaak. Nog agt mense is gewond. Die polisie het Kato op die toneel aangekeer. Hy het later tydens die verhoor sy misdade erken en gesê dat hy kwaad was vir kuberboelies. Die misdaad het destyds groot debatte in die Japanse gemeenskap ontlok oor lukrake moorde, die invloed van die internet op die mensdom en mislukkings in geestesgesondheidsondersteuning vir jong mense. Wette oor meseienaarskap is ook in reaksie hierop aangepas. Kato is agt jaar gelede ter dood veroordeel. Die Tokio-distrikshof wat hom in 2011 gevonnis het, het gesê sy wrede misdaad dui nie op “ŉ greintjie menslikheid nie”. Die doodstraf is in 2015 gehandhaaf nadat hy onsuksesvol was om die vonnis ter syde gestel te kry. “Die saak is volledig in die hof aangehoor en die hof se finale beslissing was die doodvonnis. Ek het die saak met die grootste sorg moontlik oorweeg,” het Yoshihisa Furukawa, minister van justisie, tydens ŉ perskonferensie gesê. Kato is in die Tokio-aanhoudingsentrum gehang. Die dag toe Kato op pad was om die misdaad te pleeg, het hy sy voorneme verklaar om ŉ massamoord te pleeg. Kato het tydens sy inhegtenisneming aan die polisie gesê dat hy na Akihabara is om mense dood te maak. “Dit het nie saak gemaak wie ek sou doodmaak nie,” het hy gesê. Kato kom uit ŉ welgestelde huis en was op ŉ goeie hoërskool. Hy het egter sy universiteitstoelatingseksamen gedruip en daarna gesukkel om ŉ vaste werk te behou. Tydens sy verhoor het aanklaers hom voorgehou as ŉ moeilike jong man wat verskeie kere op aanlyn forums sy woede jeens en vervreemding van die samelewing gelug het. Aanklaers het gesê Kato was veral gedemoraliseer nadat ŉ vrou met wie hy aanlyn gesels het, opgehou het om vir hom e-posse te stuur. Japan bly een van die min ontwikkelde lande wat steeds die doodstraf toepas ten spyte van kritiek van internasionale en plaaslike menseregtegroepe. Furukawa het Dinsdag sy land se gebruik van die doodstraf verdedig en gesê: “Aangesien daar geen einde aan gruwelike misdade is nie, vrees ek die doodstraf is steeds nodig. Daarom is die afskaffing van die doodstraf nie ŉ oorweging nie.” Japan het weer met teregstellings begin toe premier Fumio Kishida aan die einde van 2021 aan bewind gekom het. Voor dié datum het die land twee jaar lank geen teregstellings uitgevoer nie.